Broj: 711-I-1321-P-233/22-02-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, i Aleksandre Jozić-Ileković kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Nenada Klapčića, tajnika političke stranke Nova ljevica,** za davanjem očitovanja,na 169. sjednici održanoj dana 29. travnja 2022.g. daje sljedeće

**OČITOVANJE**

1. **Sukladno odredbama ZSSI-a zastupanje političke stranke kao i članstvo u političkoj stranci ne smatra se javnom dužnosti u smislu odredbi ZSSI-a.**
2. **Sukladno odredbama ZSSI-a zastupnici u Hrvatskom saboru koji profesionalno obnašaju tu javnu dužnost te za istu primaju plaću ne mogu istovremeno biti zaposleni u političkoj stranci u smislu redovitog i stalnog zanimanja osim ukoliko Povjerenstvo, na prethodni zahtjev obveznika, izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.**
3. **Sukladno članku 17. stavku 2. ZSSI-a zastupnici u Hrvatskom saboru koji svoju dužnost obnašaju profesionalno te za istu primaju plaću mogu istovremeno povremeno i privremeno obavljati poslove u političkoj stranci te za iste primati naknadu koju su dužni navesti u imovinskoj kartici.**
4. **Sukladno odredbama ZSSI-a zastupnici u Hrvatskom saboru koji ne ostvaruju plaću na temelju obnašanja zastupničke dužnosti mogu istovremeno biti zaposlenici političke stranke te imaju pravo na razliku plaće koju bi ostvarili na temelju obnašanja zastupničke dužnosti i plaće koju ostvaruju po drugoj osnovi, ako je plaća koju ostvaruju po drugoj osnovi manja.**

Obrazloženje

Zahtjev za očitovanjem Povjerenstva podnio je Nenad Klapčić, tajnik političke stranke Nova ljevica. U Povjerenstvu zahtjev je zaprimljen 19. travnja 2022. godine pod poslovnim brojem 711-U-4224-P-233/22-01-4, povodom kojeg se vodi predmet broj P-233/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi kako mnogo obveznika ZSSI-a ujedno obavljaju i stranačke poslove pa je tako među saborskim zastupnicima njih petnaestak na pozicijama ovlaštenim za zastupanje stranaka, jer su predsjednici stranaka, koordinatori i slično. Podnositelj postavlja upit je li obveznicima dozvoljeno primati naknadu za taj rad čak i ukoliko to dopuštaju statuti političkih stranaka. Nadalje, podnositelj navodi da su prema statutu političke stranke Nova ljevica sve funkcije u tijelima stranke u pravilu volonterske, ali da se mogu obavljati i profesionalno, o čemu odluku donosi Izvršni odbor. Stoga, podnositelj postavlja upit može li stranka odrediti da će predsjednica stranke svoju funkciju obavljati profesionalno te smije li joj odrediti naknadu koju bi dobivala uz plaću koju prima kao zastupnica u Hrvatskom saboru. Isto tako, podnositelj postavlja upit je li zastupanje političke stranke javna dužnost te ukoliko jest kojim je to propisom uređeno.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 4. Zakona o pravima i dužnostima zastupnika u Hrvatskom saboru („Narodne novine“, broj 55/00, 107/01, 86/09, 86/09, 91/10, 49/11, 12/12, 102/14, 44/17) propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika. Stavkom 2. istoga članka Zakona propisano je da zastupnik koji ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo ukazuje podnositelju da se, iako su rad u političkoj stranci i obnašanje javnih dužnosti često životno isprepleteni i međusobno povezani, ipak rad u političkoj stranci ne može smatrati javnom dužnošću, budući da ista nije osnovana od strane javne vlasti (države, jedinice lokalne samouprave i sl.), već se radi o političkoj organizaciji, odnosno političkom djelovanju na neprofitnoj osnovi koje okuplja fizičke osobe koje dijele slične vrijednosti konkretno vezanim uz ostvarenje ciljeva propisanih programom stranke. S druge strane obnašanje javne dužnosti, poput obnašanja dužnosti zastupnika u Hrvatskom saboru, predstavlja obavljanje poslova od javnog interesa u tijelu javne vlasti u koje je osoba izabrana ili imenovana.

S obzirom da se rad u političkoj stranci ne smatra drugom javnoj dužnosti, Povjerenstvo ističe kako zastupnici u Hrvatskom saboru, koji svoju dužnost obnašaju profesionalno te za istu primaju plaću, ne mogu istovremeno biti zaposleni u političkoj stranci u smislu redovitog i stalnog zanimanja osim ako Povjerenstvo, na prethodni zahtjev obveznika, izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Međutim, obveznici ZSSI-a koji svoju dužnost obnašaju profesionalno i za navedeno primaju plaću mogu povremeno i privremeno obavljati poslove u političkoj stranci te za iste primati naknadu koju su dužni navesti u imovinskoj kartici.

Povjerenstvo ističe kako ukoliko zastupnik u Hrvatskom saboru u smislu ZSSI-a dužnost obnaša volonterski odnosno ne ostvaruje plaću na temelju obnašanja zastupničke dužnosti istovremeno može biti zaposlenik političke stranke te ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruju po drugoj osnovi, ako je plaća koju ostvaruje po drugoj osnovi manja.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana